CELEX: 32021D1001
Language: mt
Date: 2021-06-21 00:00:00
Title: Deċiżjoni tal-Kunsill (PESK) 2021/1001 tal-21 ta' Ġunju 2021 li temenda d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Belarussja

21.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 219/67
               
            
         DEĊIŻJONI TAL-KUNSILL (PESK) 2021/1001
         tal-21 ta' Ġunju 2021
         li temenda d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Belarussja
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:
         
                     (1)
                  
                  
                     Fil-15 ta' Ottubru 2012, il-Kunsill adotta d-Deċiżjoni 2012/642/PESK (1) dwar miżuri restrittivi kontra l-Belarussja.
                  
               
                     (2)
                  
                  
                     Fl-24 u l-25 ta' Mejju 2021, il-Kunsill Ewropew adotta konklużjonijiet li fihom ikkundanna bil-qawwa l-inżul furzat ta' titjira tar-Ryanair f'Minsk, il-Belarussja, fit-23 ta' Mejju 2021 fejn ġiet ipperikolata s-sikurezza tal-avjazzjoni, u d-detenzjoni mill-awtoritajiet Belarussi tal-ġurnalist Raman Pratasevich u ta' Sofia Sapega. Huwa appella lill-Kunsill biex jadotta elenkar addizzjonali ta' persuni u entitajiet mill-aktar fis possibbli abbażi tal-qafas ta' sanzjonijiet rilevanti.
                  
               
                     (3)
                  
                  
                     Fid-dawl tal-gravità ta' dak l-inċident, jenħtieġ li entità oħra tiġi inkluża fil-lista ta' persuni fiżiċi u ġuridiċi, entitajiet u korpi soġġetti għal miżuri restrittivi stabbilita fl-Anness għad-Deċiżjoni 2012/642/PESK. Sabiex jiġu evitati konsegwenzi mhux mixtieqa ta' dan l-elenkar, huwa meħtieġ li tiġi emendata l-lista ta' każijiet fejn l-awtorità kompetenti ta' Stat Membru tista' tawtorizza derogi għall-iffriżar tal-assi u l-projbizzjoni li fondi jew riżorsi ekonomiċi jkunu disponibbli għal persuni jew entitajiet elenkati.
                  
               
                     (4)
                  
                  
                     Għalhekk, jenħtieġ li d-Deċiżjoni 2012/642/PESK tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni 2012/642/PESK hija emendata kif ġej:
            
                        (1)
                     
                     
                        l-Artikolu 5(1) huwa sostitwit b'dan li ġej:
                        
                           "Artikolu 5
                           
                              1.   L-awtorità kompetenti ta' Stat Membru tista' tawtorizza r-rilaxx ta' ċerti fondi jew riżorsi ekonomiċi ffriżati jew li ċerti fondi jew riżorsi ekonomiċi jsiru disponibbli, taħt tali kondizzjonijiet li hi tikkunsidra adatti, wara li tkun iddeterminat li l-fondi jew ir-riżorsi ekonomiċi konċernati huma:
                              
                                          (a)
                                       
                                       
                                          meħtieġa biex jiġu sodisfatti l-ħtiġijiet bażiċi ta' kwalunkwe persuna elenkata fl-Anness u l-membri tal-familja dipendenti minnha, inklużi pagamenti għal ikel, kera jew ipoteki, mediċini u kura medika, taxxi, premiums tal-assigurazzjoni, u ħlasijiet ta' servizzi pubbliċi;
                                       
                                    
                                          (b)
                                       
                                       
                                          maħsuba esklużivament għall-ħlas ta' tariffi professjonali raġonevoli u għar-rimbors ta' spejjeż li jsiru li huma assoċjati mal-provvista ta' servizzi legali;
                                       
                                    
                                          (c)
                                       
                                       
                                          maħsuba esklużivament għall-ħlas ta' tariffi jew imposti għal servizzi ta’ kustodja jew ġestjoni normali ta' fondi jew riżorsi ekonomiċi ffriżati;
                                       
                                    
                                          (d)
                                       
                                       
                                          meħtieġa għal spejjeż straordinarji, bil-kondizzjoni li l-awtorità kompetenti tkun innotifikat ir-raġunijiet li għalihom tqis li għandha tingħata awtorizzazzjoni speċifika lill-awtoritajiet kompetenti l-oħra u lill-Kummissjoni tal-anqas ġimagħtejn qabel l-awtorizzazzjoni;
                                       
                                    
                                          (e)
                                       
                                       
                                          biex jitħallsu fi jew jinħargu minn, kont ta' missjoni diplomatika jew konsulari jew ta' organizzazzjoni internazzjonali li tgawdi minn immunitajiet skont id-dritt internazzjonali, sa fejn tali pagamenti jkunu maħsubin biex jintużaw għal skopijiet uffiċjali tal-missjoni diplomatika jew konsulari jew tal-organizzazzjoni internazzjonali;
                                       
                                    
                                          (f)
                                       
                                       
                                          maħsuba esklużivament għall-ħlas ta' imposta meħtieġa għal:
                                          
                                                      (i)
                                                   
                                                   
                                                      l-operat ta' titjiriet għal skopijiet umanitarji, għall-evakwazzjoni jew ir-ripatrijazzjoni ta’ persuni, jew għal inizjattivi li jipprovdu appoġġ lill-vittmi ta’ diżastri naturali, nukleari jew kimiċi;
                                                   
                                                
                                                      (ii)
                                                   
                                                   
                                                      l-operat ta’ titjiriet fil-qafas ta’ proċeduri ta’ adozzjoni injternazzjonali;
                                                   
                                                
                                                      (iii)
                                                   
                                                   
                                                      l-operat ta' titjiriet meħtieġa għall-attendenza f'laqgħat bl-objettiv li tinstab soluzzjoni għall-kriżi fil-Belarussja jew li jiġu promossi l-objettivi ta' politika tal-miżuri restrittivi; jew
                                                   
                                                
                                                      (iv)
                                                   
                                                   
                                                      inżul, tlugħ jew titjir li jgħaddi minn fuq it-territorju minn trasportatur tal-ajru tal-UE, f'każ ta' emerġenza; jew
                                                   
                                                
                                    
                                          (g)
                                       
                                       
                                          meħtieġa biex jiġu indirizzati kwistjonijiet urġenti u identifikati b'mod ċar dwar is-sikurezza tal-ajru u wara konsultazzjoni minn qabel tal-Aġenzija tas-Sikurezza tal-Avjazzjoni tal-Unjoni Ewropea.
                                       
                                    L-Istati Membri għandhom jinfurmaw lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan l-Artikolu."
                           
                        
                     
                  
                        (2)
                     
                     
                        L-Anness għad-Deċiżjoni 2012/642/PESK huwa emendat f'konformità mal-Anness għal din id-Deċiżjoni.
                     
                  
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fil-Lussemburgu, il-21 ta’ Ġunju 2021.
            
               
                  Għall-Kunsill
               
               
                  Il-President
               
               J. BORRELL FONTELLES
            
         
         
            (1)  Id-Deċiżjoni tal-Kunsill 2012/642/PESK tal-15 ta' Ottubru 2012 dwar miżuri restrittivi fid-dawl tas-sitwazzjoni fil-Belarussja (ĠU L 285, 17.10.2012, p. 1).
      
      
         
            ANNESS
            L-Anness għad-Deċiżjoni 2012/642/PESK huwa emendat kif ġej:
            
                        (1)
                     
                     
                        il-persuna ġuridika li ġejja tiżdied mat-tabella "B. Persuni ġuridiċi, entitajiet jew korpi msemmija fl-Artikolu 4(1)"
                        
                                     
                                 
                                 
                                    
                                       Ismijiet
                                    
                                    
                                       Traskrizzjoni tal-ortografija Belarussa
                                    
                                    
                                       Traskrizzjoni tal-ortografija Russa
                                    
                                 
                                 
                                    
                                       Ismijiet
                                    
                                    
                                       (ortografija Belarussa)
                                    
                                    
                                       (ortografija Russa)
                                    
                                 
                                 
                                    
                                       Informazzjoni ta' identifikazzjoni
                                    
                                 
                                 
                                    
                                       Raġunijiet għall-elenkar
                                    
                                 
                                 
                                    
                                       Data tal-elenkar
                                    
                                 
                              
                                    "15.
                                 
                                 
                                    Belaeronavigatsia
                                    Intrapriża tal-istat
                                 
                                 
                                    Belarussu: Белаэронавiгация
                                    Дзяржаўнае прадпрыемства
                                    Russu: Белаэронавигация
                                    Государственное предприятие
                                 
                                 
                                    Indirizz: 19 Korotkevich Str., Minsk, 220039, Repubblika tal-Belarussja
                                    Tel.: +375 (17) 215-40-51
                                    Faks: +375 (17) 213-41-63
                                    Sit web: http://www.ban.by/
                                    Email: office@ban.by
                                    Data ta' reġistrazzjoni: 1996
                                 
                                 
                                    L-intrapriża tal-Istat BELAERONAVIGATSIA hija responsabbli għall-kontroll tat-traffiku tal-ajru tal-Belarussja. Għalhekk hija responsabbli għad-devjazzjoni tat-titjira tal-passiġġieri FR4978 lejn l-ajruport ta' Minsk mingħajr ġustifikazzjoni xierqa fit-23 ta' Mejju 2021. Din id-deċiżjoni politikament motivata kellha l-għan tal-arrest u d-detenzjoni tal-ġurnalist tal-oppożizzjoni Raman Pratasevich u Sofia Sapega u hija forma ta' repressjoni kontra s-soċjetà ċivili u l-oppożizzjoni demokratika fil-Belarussja.
                                    L-intrapriża tal-Istat BELAERONAVIGATSIA hija għalhekk responsabbli għar-repressjoni tas-soċjetà ċivili u tal-oppożizzjoni demokratika.
                                 
                                 
                                    21.6.2021”